《寄与权器之二友》
宋代·刘黻

鸿钧盎一宇，何物非生意。
轮囷得此剥，而有此憔悴。
根蠹聚螾蛭，榦古御魑魅。
旦旦斧斤寻，九殒特其易。
飞鸟不敢栖，何哉蓊蔚芘。
风雨极震凌，霜雪苦颠踬。
天地大父母，荣枯均厚施。
腐植产灵芝，至美终不閟。
桃李信春妍，奈何骨妩媚。

作者简介：（1217—1276）温州乐清人，字声伯，号蒙川、质翁。少读于雁荡山僧寺，理宗淳祐十年试入太学。以上书忤执政，安置南安军。及还，复极言政治得失。以材署昭庆军节度掌书记，由学官试馆职。历监察御史，改正字，官至吏部尚书兼工部尚书、中书舍人。元兵陷临安，陈宜中谋拥二王，迎黻共政，行至罗浮病卒。有《蒙川遗稿》。